De nordjyske landmænd, der har valgt at søge miljøtilskud gennem LandboNord, har grund til at være optimistiske. Indtil videre har 90 ud af 110 fået tilsagn om tilskud. Det svarer til 35,2 millioner kroner, og miljøchef i LandboNord, Allan K. Olesen, forventer, at det beløb vil stige i løbet af de kommende dage. - Vi har oplevet en stor søgning til ordningerne om tilskud. LandboNord er en af de rådgivningsvirksomheder, der har lavet allerflest ansøgninger. Derfor er det også meget glædeligt, at vi nu kan kvittere med tilsagn til så mange gode projekter, siger han. LandboNord har fået rekord mange ansøgninger. Der er i alt blevet ansøgt om knap 50 millioner kroner i nordjysk landbrug. Det er ansøgninger til støtteordningerne: Miljøteknologi, løsdrift farestalde og økologisk investeringsstøtte. Der er stadig 20 landmænd, der mangler at få svar på deres ansøgning.

Referat:
Der er gode nyheder til hovedparten af de landmænd, der har søgt miljøtilskud gennem LandboNord. 90 ud af 110 ansøgere fået tilsagn om tilskud.